Pakuotės lapelis: informacija vartotojui
Venlafaxine Actavis 75 mg pailginto atpalaidavimo kietosios kapsulės
venlafaksinas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Venlafaxine Actavis ir kam jis vartojamas
2.	Kas žinotina prieš vartojant Venlafaxine Actavis
3.	Kaip vartoti Venlafaxine Actavis
4.	Galimas šalutinis poveikis
5.	Kaip laikyti Venlafaxine Actavis
6.	Pakuotės turinys ir kita informacija


[bookmark: _Toc129243264][bookmark: _Toc129243139]1.	Kas yra Venlafaxine Actavis ir kam jis vartojamas

Venlafaxine Actavis sudėtyje yra veikliosios medžiagos venlafaksino.

Venlafaxine Actavis yra antidepresantas, priklausantis vaistų, vadinamų serotonino ir norepinefrino reabsorbcijos inhibitoriais (SNRI), grupei. Ši vaistų grupė yra vartojama depresijai ir kitoms būklėms, pvz., nerimo sutrikimams, gydyti. Nėra visiškai aišku, kaip antidepresantai veikia, bet jie gali padėti, padidindami serotonino ir norepinefrino kiekį smegenyse. 

Venlafaxine Actavis yra vaistas skirtas depresija sergantiems suaugusiesiems gydyti. Venlafaxine Actavis taip pat yra skirtas šiems suaugusiųjų nerimo sutrikimams gydyti: generalizuotas nerimo sutrikimas, socialinio nerimo sutrikimas (socialinių situacijų baimė ar jų vengimas) ir panikos sutrikimas (panikos priepuoliai). Kad Jūsų būklė pagerėtų, svarbu tinkamai gydyti depresiją ar nerimo sutrikimus. Jei šie sutrikimai nebus gydomi, liga gali nepraeiti, ji gali pasunkėti ir ją gydyti bus sunkiau.

Venlafaxine Actavis vartoti negalima: 
· jeigu yra alergija venlafaksinui arba bet kuriai pagalbinei šio vaisto medžiagai (jos išvardytos 6 skyriuje); 
· jeigu taip pat vartojate arba per paskutines 14 dienų vartojote vaistų, kurie yra negrįžtamojo poveikio monoaminooksidazės inhibitoriai (MAOI), vartojami depresijai arba Parkinsono ligai gydyti. Vartojant negrįžtamojo poveikio MAOI kartu su kitais vaistais, įskaitant Venlafaxine Actavis, gali pasireikšti sunkus arba gyvybei pavojingas šalutinis poveikis. Taip pat, nustoję vartoti Venlafaxine Actavis, prieš pradėdami vartoti bet kokį negrįžtamojo poveikio MAOI, turite palaukti ne mažiau kaip 7 dienas (žr. skyrių „Kitų vaistų vartojimas“ ir šiame skyriuje pateiktą informaciją apie serotinino sindromą.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Venlafaxine Actavis.
· jeigu Jūs vartojate kitų vaistų, kurie vartojant kartu su Venlafaxine Actavis gali padidinti serotonino sindromo riziką (žr. skyrių „Kiti vaistai ir Venlafaxine Actavis“); 
· jeigu Jums yra akių sutrikimų, pvz., tam tikrų rūšių glaukoma (padidėjęs akispūdis); 
· jeigu Jums buvo pakilęs kraujospūdis; 
· jeigu Jums buvo širdies veiklos sutrikimų; 
· jeigu Jums buvo sakyta, kad Jūsų širdies ritmas nenormalus;
· jeigu Jums buvo priepuolių (traukulių); 
· jeigu Jums buvo sumažėjusi natrio koncentracija kraujyje (hiponatremija); 
· jeigu Jums greitai atsiranda kraujosruvų (mėlynių) arba greitai pradedate kraujuoti (buvo kraujavimo sutrikimų) arba jeigu vartojate kitus vaistus, kurie gali didinti kraujavimo riziką, pvz., varfarino (kraujo krešumą mažinantis vaistas); 
· jeigu Jums arba Jūsų šeimos nariui buvo pasireiškusi manija arba bipolinis sutrikimas (per didelis susijaudinimas ar euforija); 
· jeigu Jums buvo pasireiškęs agresyvus elgesys.

Venlafaxine Actavis pirmosiomis gydymo savaitėmis gali sukelti neramumo pojūtį arba nesugebėjimą ramiai sėdėti arba stovėti. Jei Jums tai pasireiškė, pasakykite gydytojui. 

Mintys apie savižudybę ir depresijos arba nerimo sutrikimų pasunkėjimas
Jeigu sergate depresija ir (arba) jaučiate nerimą, kartais Jums gali kilti minčių apie savęs žalojimą ar savižudybę. Pradėjus pirmą kartą vartoti antidepresantus, tokių minčių gali kilti dažniau, nes turi praeiti šiek tiek laiko (paprastai apie dvi savaites, bet kartais ir ilgiau), kol šie vaistai pradės veikti. Šios mintys taip pat gali kilti sumažinus dozę arba nutraukus gydymą venlafaksinu.

Tokia minčių tikimybė Jums yra didesnė šiais atvejais:
-	jeigu anksčiau mąstėte apie savižudybę arba savęs žalojimą;
-	jeigu esate jaunas suaugęs. Klinikinių tyrimų duomenys parodė, kad psichikos sutrikimais sergantiems jauniems suaugusiems (jaunesniems kaip 25 metų), vartojant antidepresantų, su savižudybe siejamo elgesio rizika yra didesnė.

Jeigu bet kuriuo metu galvojate apie savižudybę arba savęs žalojimą, nedelsdami kreipkitės į gydytoją arba vykite į ligoninės priėmimo skyrių.

Jums gali būti naudinga pasakyti giminaičiams ar artimiems draugams, kad sergate depresija ar jaučiate nerimą. Paprašykite juos paskaityti šį pakuotės lapelį. Galite jų paprašyti, kad Jus perspėtų, jeigu pastebės, kad Jūsų depresija ar nerimas pasunkėjo arba jie nerimauja dėl Jūsų elgesio pokyčių.

Burnos sausumas 
Burnos sausumas pasireiškia 10 % venlafaksiną vartojusių pacientų. Tai gali padidinti dantų susirgimų (karieso) riziką, todėl būtina ypatingai rūpintis savo dantų higiena. 

Cukrinis diabetas
Venlafaxine Actavis gali paveikti gliukozės kiekį kraujyje. Gali tekti pakoreguoti Jūsų vaistų nuo cukrinio diabeto dozes.

Lytinės funkcijos sutrikimas
Tokie vaistai kaip Venlafaxine Actavis (vadinamieji SNRI) gali sukelti lytinės funkcijos sutrikimo simptomus (žr. 4 skyrių). Kai kuriais atvejais nutraukus gydymą šie simptomai išliko.

Vartojimas vaikams ir paaugliams 
Venlafaxine Actavis paprastai negalima vartoti jaunesniems kaip 18 metų vaikams ir paaugliams. Taip pat turite žinoti, kad jaunesniems kaip 18 metų pacientams vartojant šios klasės vaistus, yra didesnė šalutinio poveikio, pvz., mėginimo nusižudyti, minčių apie savižudybę ir priešiškumo (daugiausia agresijos, priešiško elgesio ir pykčio) rizika. Nežiūrint to, gydytojas gali skirti Venlafaxine Actavis jaunesniam kaip 18 metų pacientui, jei ji (-s) nusprendžia, kad tai geriausiai atitinka jo (-s) interesus. Jeigu gydytojas skyrė Venlafaxine Actavis jaunesniam kaip 18 metų pacientui ir norite tai aptarti, grįžkite pas gydytoją. Jeigu jaunesniam kaip 18 metų pacientui vartojant Venlafaxine Actavis pasireiškė arba pasunkėjo bent vienas iš aukščiau išvardytų simptomų, turite informuoti gydytoją. Taip pat dar nenustatytas ilgalaikis Venlafaxine Actavis vartojimo šiai amžiaus grupei saugumas augimo, brendimo ir pažinimo bei elgesio raidos požiūriu. 

Kiti vaistai ir Venlafaxine Actavis 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 

Jūsų gydytojas nuspręs, ar galite vartoti Venlafaxine Actavis kartu su kitais vaistais. 
Nepradėkite ir nenutraukite jokių vaistų vartojimo, įskaitant įsigytus be recepto, natūralius ir žolinius preparatus, nepasitarę su gydytoju arba vaistininku. 
· Negalima vartoti monoaminooksidazės inhibitorių (naudojami depresijai ar Parkinsono ligai gydyti) kartu su Venlafaxine Actavis. Jei per paskutiniąsias 14 dienų vartojote šių vaistų, pasakykite gydytojui (MAOI: žr. skyrių „Kas žinotina prieš vartojant Venlafaxine Actavis“). 
· Serotonino sindromas: 
· Potencialiai gyvybei pavojinga būklė gali pasireikšti, vartojant venlafaksiną, ypač kartu su kitais vaistais (arba į piktybinį neurolepsinį sindromą (PNS) panašios reakcijos) (žr. skyrių „Galimas šalutinis poveikis“). Tai gali būti šie vaistai: 
· triptanai (vartojami nuo migrenos); 
· kiti depresijai gydyti skirti vaistai, pvz., SNRI, SSRI, tricikliai vaistai arba vaistai, kurių sudėtyje yra ličio; 
· vaistai, kurių sudėtyje yra amfetaminų (aktyvumo ir dėmesio sutrikimui (ADHD), narkolepsijai  ir nutukimui gydyti);
· vaistai, kurių sudėtyje yra antibiotiko linezolido (vartojamo infekcijoms gydyti); 
· vaistai, kurių sudėtyje yra MAOI moklobemido (vartojamo depresijai gydyti); 
· vaistai, kurių sudėtyje yra sibutramino (vartojamo svoriui mažinti); 
· vaistai, kurių sudėtyje yra buprenorfino, tramadolio, fentanilio, tapentadolo, peptidino ar pentazocino (nuo stipraus skausmo); 
· vaistai, kurių sudėtyje yra dekstrometorfano (kosuliui gydyti);
· vaistai, kurių sudėtyje yra metadono (skirtas opioidinių vaistų priklausomybei arba stipriam skausmui gydyti);
· vaistai, kurių sudėtyje yra metileno mėlio (dideliam methemaglobino kiekiui kraujyje gydyti);
· preparatai, kurių sudėtyje yra jonažolių (dar vadinamų Hypericum perforatum; natūralus arba žolinis preparatas, vartojamas lengvai depresijai gydyti); 
· preparatai, kurių sudėtyje yra triptofano (pvz., vartojami miego sutrikimams ir depresijai gydyti);
· vaistai nuo psichozės (jais gydoma liga, kuria sergant pasireiškia šie simptomai: nesamų reiškinių girdėjimas, matymas arba jutimas, klaidingi įsitikinimai, neįprastas įtarumas, neaiškūs samprotavimai ir uždarumas) ir kiti dopamino antagonistai, tokie kaip metoklopramidas (vartojamas pykinimui ir vėmimui gydyti).

Serotonino sindromo požymiai ir simptomai gali apimti kelis iš šių: 
Neramumas, haliucinacijos, koordinacijos netekimas, greitas širdies plakimas, pakilusi kūno temperatūra, staigūs kraujospūdžio pokyčiai, sustiprėję refleksai, viduriavimas, koma, pykinimas, vėmimas. Jeigu manote, kad jums pasireiškia serotonino sindromas, nedelsdami kreipkitės medicinos pagalbos. 

Sunkiausios formos serotonino sindromo simptomai gali būti panašūs į piktybinio neurolepsinio sindromo (PNS) požymius. Gali atsirasti tokių PNS požymių ir simptomų derinys: karščiavimas, dažnas širdies plakimas, prakaitavimas, sunkus raumenų sustingimas, sumišimas, raumenų fermentų kiekio padidėjimas (nustatomas kraujo tyrimais).

Jeigu manote, kad Jums atsirado serotonino sindromo simptomų, nedelsdami pasakykite gydytojui arba kreipkitės į artimiausią ligoninę.

Taip pat privalote pasakyti gydytojui apie kitus Jūsų vartojamus vaistus, kurie gali veikti širdies ritmą. Šie vaistai gali būti:
· antiaritminiai vaistai, tokie kaip chinidinas, amjodaronas, sotalolis ar dofetilidas (naudojami širdies ritmo sutrikimams gydyti);
· antipsichotiniai vaistai, tokie kaip tioridazinas (žr. aukščiau aprašytą serotonino sindromą);
· antibiotikai, tokie kaip eritromicinas ar moksifloksacinas (vartojami bakterinėms infekcijoms gydyti);
· antihistamininiai vaistai (alergijai gydyti).

Toliau nurodyti vaistai taip pat gali sąveikauti su Venlafaxine Actavis; juos reikia vartoti atsargiai. Ypač svarbu paminėti gydytojui arba vaistininkui, jeigu vartojate vaistus, kurių sudėtyje yra: 
· ketokonazolo (priešgrybelinis vaistas); 
· haloperidolio arba risperidono (psichinėms būklėms gydyti); 
· metoprololio (beta adrenoblokatoriaus, vartojamo aukštam kraujospūdžiui ir širdies sutrikimams gydyti). 

Venlafaxine Actavis vartojimas su maistu, gėrimais ir alkoholiu
Venlafaxine Actavis reikia vartoti su maistu (žr. 3 skyrių „Kaip vartoti Venlafaxine Actavis“).
Vartodami Venlafaxine Actavis turite vengti vartoti alkoholinius gėrimus.

Nėštumas ir žindymo laikotarpis 
Jei esate nėščia, žindote kūdikį, manote, kad galbūt esate nėščia ar planuojate pastoti, tai prieš vartodama šį vaistą, pasitarkite su gydytoju arba vaistininku. 

Nėštumas
Venlafaxine Actavis galite vartoti tik su gydytoju aptarę galimos naudos ir rizikos Jūsų negimusiam vaikui santykį.

Jūsų akušerė ir (arba) gydytojas turi žinoti, kad vartojate Venlafaxine Actavis. Panašūs vaistai (SSRI), vartojami nėštumo metu, gali didinti sunkaus naujagimio sutrikimo, vadinamo naujagimių persistentine plautine hipertenzija (NPPH), riziką (atsiradus šiam sutrikimui, kūdikis pradeda dažniau kvėpuoti ir pamėlsta). Tokie simptomai paprastai prasideda per pirmąsias 24 valandas po vaiko gimimo. Jei toks poveikis pasireiškia Jūsų kūdikiui, privalote nedelsdamas kreiptis į akušerę ir (arba) gydytoją.

Jeigu šio vaisto vartojate nėštumo metu, gimusiam naujagimiui be kvėpavimo sutrikimo gali pasireikšti kitų simptomų: naujagimis negali tinkamai žįsti. Jei Jūsų gimusiam kūdikiui pasireiškia šie simptomai ir Jums neramu dėl to, kreipkitės į gydytoją ir (arba) akušerį, kurie galės Jums patarti.

Žindymas
Venlafaxine Actavis išsiskiria į motinos pieną. Yra poveikio kūdikiui rizika. Todėl turite aptarti šį klausimą su gydytoju; gydytojas nuspręs, ar turite nutraukti žindymą, ar gydymą šiuo vaistu.

Vairavimas ir mechanizmų valdymas 
Nevairuokite ir nevaldykite jokių prietaisų ar mechanizmų, kol nesužinojote, kaip šis vaistas Jus veikia. 

Venlafaxine Actavis sudėtyje yra sacharozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Venlafaxine Actavis sudėtyje yra natrio
Šio vaisto kapsulėje yra mažiau kaip 1 mmol (23 mg) natrio, t. y. jis beveik neturi reikšmės.

Venlafaxine Actavis sudėtyje yra saulėlydžio geltonojo (E110)
Gali sukelti alerginių reakcijų.

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama pradinė dozė, gydant depresiją, generalizuotą nerimo sutrikimą ir socialinį nerimo sutrikimą yra 75 mg per parą. Šią dozę gydytojas gali laipsniškai didinti ir, jei reikia, net iki maksimalios 375 mg paros dozės depresijai gydyti. Jei jūs gydotės nuo panikos sutrikimo, gydytojas pradės gydymą nuo mažesnės dozės (37,5 mg) ir po to dozę laipsniškai didins. Didžiausia paros dozė, gydant generalizuotą nerimo sutrikimą, socialinio nerimo sutrikimą ir panikos sutrikimą, yra 225 mg .

Venlafaxine Actavis vartokite kiekvieną dieną maždaug tuo pat metu, ryte arba vakare. Reikia praryti visą kapsulę, užsigeriant skysčiu; jų negalima atidaryti, traiškyti, kramtyti ar tirpinti.

Venlafaxine Actavis reikia vartoti su maistu. 

Jei Jūsų kepenų arba inkstų funkcija sutrikusi, pasakykite gydytojui, nes galbūt Jums reikės skirti kitą šio vaisto dozę. 

Nenutraukite šio vaisto vartojimo nepasitarę su gydytoju (žr. skyrių „Nustojus vartoti Venlafaxine Actavis“). 

Ką daryti pavartojus per didelę Venlafaxine Actavis dozę?
Pavartoję didesnį šio vaisto kiekį nei skyrė gydytojas, nedelsdami kreipkitės į gydytoją arba vaistininką. 

Galimo perdozavimo simptomai gali būti šie: greitas širdies plakimas, budrumo būklės pokyčiai (nuo mieguistumo iki komos), miglotas matymas, traukuliai arba priepuoliai ir vėmimas. 

Pamiršus pavartoti Venlafaxine Actavis 
Pamiršę pavartoti dozę, vartokite ją iš karto, kai prisiminsite. Tačiau jeigu netrukus reikės vartoti kitą dozę, praleistos dozės nevartokite ir vartokite tik vieną dozę, kaip įprasta. Per parą nesuvartokite didesnio Venlafaxine Actavis kiekio už Jums skirtą paros kiekį. 

Nustojus vartoti Venlafaxine Actavis 
Nenustokite vartoti vaisto ir nemažinkite dozės, nepasitarę su gydytoju, net jeigu jaučiatės geriau. Jeigu Jūsų gydytojas mano, kad Jums nebereikia vartoti Venlafaxine Actavis, ji (-s) gali paprašyti Jūsų prieš visiškai nutraukiant gydymą pamažu mažinti dozę. Nustatyta, kad nustojus vartoti šį vaistą pasireiškia šalutinis poveikis, ypač kai vartojimas nutraukiamas staiga arba dozė sumažinama per greitai. Kai kuriems pacientams gali pasireikšti tokie simptomai: mintys apie savižudybę, agresyvumas, nuovargis, svaigulys, apsvaigimas, galvos skausmas, nemiga, košmarai, burnos sausumas, apetito netekimas, pykinimas, viduriavimas, nervingumas, susijaudinimas, minčių susipainiojimas, spengesys ausyse, dilgsėjimo ar (retai) elektros šoko pojūčiai, silpnumas, prakaitavimas, traukuliai arba į gripą panašūs simptomai, regėjimo sutrikimai ir kraujospūdžio padidėjimas (kuris gali sukelti galvos skausmą, galvos svaigimą, spengimą ausyse, prakaitavimą ir kt.).

Jūsų gydytojas patars Jums, kaip reikia laipsniškai nutraukti Venlafaxine Actavis vartojimą. Tai gali trukti kelias savaites ar mėnesius. Kai kuriems pacientams gali prireikti, kad nutraukimas vyktu labai palaipsniui, per keletą mėnesių ar ilgiau. Jeigu Jums pasireiškia bet kuris iš šių arba kiti varginantys simptomai, kreipkitės į gydytoją. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu pasireiškia bent viena iš toliau nurodytų reakcijų, Venlafaxine Actavis nebevartokite. Nedelsdamas pasakykite gydytojui arba vykite į artimiausios ligoninės pirmosios pagalbos skyrių, jei atsiranda: 

Nedažnas (gali pasireikšti iki 1 iš 100 žmonių)
· Veido, burnos, liežuvio, gerklės, plaštakų arba pėdų patinimas ir (arba) iškilus niežtintis odos bėrimas (dilgėlinė), rijimo arba kvėpavimo sutrikimas.

Retas (gali pasireikšti ne daugiau kaip 1 iš 1000 žmonių)
· krūtinės spaudimas, švokštimas, rijimo arba kvėpavimo sutrikimas; 
· sunkus odos išbėrimas, niežėjimas arba dilgėlinė (paraudusios ar išbalusios odos išbėrimas ruplėmis, kurios dažnai niežti);
· serotonino sindromo požymiai ir simptomai, įskaitant nenustygstamumą, haliucinacijas, koordinacijos sutrikimą, dažną širdies plakimą, kūno temperatūros padidėjimą, staigius kraujospūdžio pokyčius, refleksų sustiprėjimą, viduriavimą, komą, pykinimą, vėmimą;
Sunkiausios formos serotonino sindromas gali būti panašus į piktybinį neurolepsinį sindromą (PNS). Gali pasireikšti tokių PNS požymių ir simptomų derinys: karščiavimas, dažnas širdies plakimas, prakaitavimas, sunkus raumenų sustingimas, sumišimas, raumenų fermentų kiekio padidėjimas (nustatomas kraujo tyrimais);
· infekcijos požymiai, pvz., aukšta temperatūra, šaltkrėtis, drebulys, galvos skausmas, prakaitavimas, į gripą panašūs simptomai. Tai gali būti dėl kraujo sutrikimo, lemiančio didesnę infekcijos riziką;
· smarkus išbėrimas, galintis sukelti odos pūslių atsiradimą ir lupimąsi;
· nepaaiškinamas raumenų skausmas, skausmingumas ar silpnumas. Tai gali būti rabdomiolizės požymis.

Dažnis nežinomas (negali būti apskaičiuotas pagal turimus duomenis)
· būsenos, vadinamos „stresine kardiomiopatija“ požymiai ir simptomai, kurie gali pasireikšti krūtinės skausmu, dusuliu, galvos svaigimu, alpimu, nereguliariu širdies plakimu.

Kitoks šalutinis poveikis, apie kurį reikia pasakyti gydytojui, yra (šio šalutinio poveikio dažnis nurodytas toliau sąraše „Kitas šalutinis poveikis“):
· kosulys, švokštimas ir dusulys, kuris gali būti susijęs su kūno temperatūros padidėjimas;
· juodos (deguto spalvos) išmatos arba kraujas išmatose;
· niežėjimas, odos ar akių pageltimas ar šlapimo patamsėjimas. Tai gali būti kepenų uždegimo simptomai (hepatitas); 
-	širdies sutrikimai, pvz., greitas ar nereguliarus širdies plakimas, pakilęs kraujospūdis; 
· akių sutrikimai, pvz., miglotas matymas, išsiplėtę vyzdžiai; 
· nervų sutrikimai: svaigulys, dilgsėjimas, judėjimo sutrikimas (raumenų spazmai ar sustingimas), traukuliai ar priepuoliai; 
· psichikos sutrikimai, pvz., padidėjęs aktyvumas ir pernelyg pakili nuotaika; 
· gydymo nutraukimo simptomai (žr. skyrių „Kaip vartoti Venlafaxine Actavis“, „Nustojus vartoti Venlafaxine Actavis“);
· kraujavimo pailgėjimas: įsipjovus arba susižeidus, kraujavimas gali nesustoti ilgiau nei įprastai.

Nesijaudinkite, jei, pavartoję šio vaisto,  pastebėsite mažus baltus rutuliukus ar granules išmatose. Venlafaxine Actavis kapsulių viduje yra granulių (mažų baltų rutuliukų), turinčių veikliosios medžiagos (venlafaksino). Šios granulės iš kapsulės patenka į virškinamąjį traktą. Kol jos slenka virškinamuoju traktu ir žarnynu, venlafaksinas iš lėto atpalaiduojamas. Granulių „apvalkalėlis“ neištirpsta ir išsiskiria su išmatomis. Todėl, net jei išmatose yra granulių, vaisto dozė būna absorbuota. 

Kitas šalutinis poveikis

Labai dažnas (gali pasireikšti daugiau nei 1 žmogui iš 10)
· svaigulys, galvos skausmas, mieguistumas;
· nemiga;
· pykinimas, burnos džiūvimas, vidurių užkietėjimas;
· prakaitavimas (įskaitant naktinį).

Dažnas (gali pasireikšti mažiau nei 1 žmogui iš 10)
· sumažėjęs apetitas;
· sumišimas, atsiskyrimo nuo savęs ar realybės pojūtis, orgazmo nebuvimas, sumažėjęs lytinis potraukis, sujaudinimas, nervingumas, nenormalūs sapnai;
· drebulys, nerimastingumo jutimas arba negalėjimas ramiai pasėdėti arba pastovėti;  dilgčiojimas ir badymas, pakitęs skonio pojūtis, padidėjęs raumenų tonusas;
· regėjimo sutrikimai įskaitant miglotą matymą; išsiplėtę vyzdžiai, nesugebėjimas automatiškai susifokusuoti nuo tolimų į artimus objektus;
· skambėjimas ausyse (tinitas);
· greitas širdies plakimas, palpitacijos;
· padidėjęs kraujospūdis; veido ir kaklo paraudimas;
· dusulys, žiovulys;
· vėmimas; viduriavimas;
· lengvas išbėrimas, niežėjimas;
· šlapinimosi padažnėjimas, negalėjimas pasišlapinti, šlapinimosi pasunkėjimas;
· mėnesinių ciklo sutrikimai, pavyzdžiui, gausesnis kraujavimas arba nereguliaraus kraujavimo pagausėjimas, nenormali ejakuliacija/orgazmas (vyrams), erekcijos sutrikimai (impotencija);
· silpnumas (astenija), nuovargis, šaltkrėtis;
· kūno masės padidėjimas, kūno masės sumažėjimas;
· padidėjęs cholesterolis.

Nedažnas (gali pasireikšti mažiau nei 1 žmogui iš 100):
· pernelyg didelis aktyvumas, mąstymo pagreitėjimas ir poreikio miegoti sumažėjimas (manija);
· haliucinacijos, atsiskyrimo (ar atsitraukimo) nuo realybės pojūtis, nenormalus orgazmas; jausmų ar emocijų stoka; perdėtas džiaugsmingumas, griežimas dantimis;
· alpulys, nevalingi raumenų judesiai, sutrikusi koordinacija ir pusiausvyra;
· galvos svaigimo pojūtis (ypač per staigiai atsistojus), kraujospūdžio sumažėjimas;
· vėmimas krauju, juodos, deguto spalvos išmatos (fekalijos) arba kraujas išmatose, kurie gali rodyti vidinį kraujavimą;
· jautrumo saulės šviesai padidėjimas, kraujosruvos (mėlynės), nenormalus plaukų slinkimas;
· nekontroliuojamas šlapinimasis;
· raumenų sustingimas, spazmai ir nevalingi raumenų judesiai;
· nedideli kepenų fermentų aktyvumo kraujyje pokyčiai.

Retas (gali pasireikšti iki 1 iš 1000 žmonių)
· traukuliai ar priepuoliai;
· kosulys, švokštimas ir dusulys, galintis pasireikšti su kūno temperatūros padidėjimu;
· orientacijos sutrikimas ir sumišimas, dažnai pasireiškiantys kartu su haliucinacijomis (kliedesiais);
· pernelyg didelis skysčių suvartojimas (vadinamas SIADH);
· natrio koncentracijos kraujyje sumažėjimas;
· sunkus akies skausmas ir regėjimo susilpnėjimas arba miglotas matymas;
· nenormalus, dažnas arba nereguliarus širdies plakimas, dėl kurio galima apalpti;
· stiprūs pilvo ar nugaros skausmai (jie gali rodyti sunkų žarnų, kepenų ar kasos sutrikimą);
· niežulys, odos ar akių pageltimas, šlapimo patamsėjimas arba į gripą panašūs simptomai. Tai yra kepenų uždegimo (hepatito) simptomai.

[bookmark: Very_rare_(may_affect_up_to_1_in_10,000_]Labai retas (gali pasireikšti iki 1 iš 10000 žmonių)

· pailgėjęs kraujavimas, galintis rodyti kraujo plokštelių kiekio sumažėjimą kraujyje, dėl kurio padidėja kraujosruvų (mėlynių) atsiradimo arba kraujavimo rizika;
· nenormalus pieno išsiskyrimas;
· netikėtas kraujavimas, pvz., kraujavimas iš dantenų, kraujas šlapime arba vėmimas krauju, netikėtas kraujosruvų (mėlynių) atsiradimas arba kraujagyslių įtrūkimai (venų įtrūkimai).

[bookmark: Frequency_not_known_(cannot_be_estimated]Dažnis nežinomas (negali būti apskaičiuotas pagal turimus duomenis)
· buvo pranešta apie mąstymo apie savižudybę ir savižudiško elgesio atvejus vartojant venlafaksiną arba netrukus po gydymo užbaigimo (žr. 2 skyrių ,,Kas žinotina prieš vartojant Venlafaxine Actavis“);
· agresyvumas;
· galvos svaigimas (vertigo).

Venlafaxine Actavis kartais sukelia nepageidaujamą poveikį, apie kurį galite nežinoti, pvz., kraujospūdžio padidėjimą arba nenormalų širdies plakimą; nežymius kepenų fermentų, natrio ar cholesterolio kiekio pokyčius kraujyje. Rečiau Venlafaxine Actavis gali sumažinti trombocitų aktyvumą kraujyje, dėl to gali padidėti kraujosruvų atsiradimo ar kraujavimo rizika. Todėl gydytojas gali norėti retkarčiais atlikti kraujo tyrimus, ypač jeigu vartojate Venlafaxine Actavis ilgą laiką.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir buteliuko po ,,EXP/Tinka iki“ ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Venlafaxine Actavis sudėtis
Veiklioji medžiaga yra venlafaksinas. 

75 mg kapsulės:
Kiekvienoje kapsulėje yra venlafaksino hidrochlorido, atitinkančio 75 mg venlafaksino.
· Pagalbinės medžiagos. Kapsulės turinys: cukriniai branduoliai (sudėtyje yra sacharozės, kukurūzų krakmolo), hidroksipropilceliuliozė, hipromeliozė, talkas, etilceliuliozė, dibutilo sebakatas, oleino rūgštis, koloidinis bevandenis silicio dioksidas. Kapsulės apvalkalas: želatina, natrio laurilsulfatas, saulėlydžio geltonasis FCF (E110), chinolino geltonasis (E104), titano dioksidas (E171).

Venlafaxine Actavis išvaizda ir kiekis pakuotėje
Venlafaxine Actavis 75 mg pailginto atpalaidavimo kietosios kapsulės 
Kapsulės yra „1“ dydžio, jų korpusas skaidrus su geltonu dangteliu. Viduje yra baltų arba beveik baltų granulių.

Dėžutė, kurioje yra 7, 10, 14, 20, 28, 30, 50, 98 arba 100 pailginto atpalaidavimo kietųjų kapsulių, supakuotų į lizdines plokšteles (PVC/aliuminio). Kapsulės taip pat tiekiamos DTPE buteliuke su DTPE užsukamuoju dangteliu ir silikagelio paketėliu (sausikliu) ar DTPE buteliuke su PP atsukamu dangteliu su integruotu desikantu (silicio geliu). Abiejų tipų buteliukuose yra 50 arba 100 pailginto atpalaidavimo kietųjų kapsulių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Actavis Group PTC ehf. 
Reykjavíkurvegi 76-78
220 Hafnarfjörður
Islandija

Gamintojas
Balkanpharma – Dupnitsa AD
3 Samokovsko Shosse Str. 
Dupnitsa 2600
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5 
LT-08409 Vilnius 
Tel.: +370 5 266 02 03

Šis vaistas EEE valstybėse narėse registruotas tokiais pavadinimais:
	Austrija
	Venlafaxin Actavis 75 mg Retardkapseln; 
Venlafaxin Actavis 150 mg Retardkapseln

	Bulgarija
	Laroxin SR

	Danija
	Venlafaxin Actavis

	Vokietija
	Venlafaxin PUREN 37,5 mg Hartkapseln, retardiert
Venlafaxin PUREN 75 mg Hartkapseln, retardiert
Venlafaxin PUREN 150 mg Hartkapseln, retardiert

	Ispanija
	Venlafaxina Retard Aurovitas Spain 75 mg cápsulas duras de liberación prolongada EFG, Venlafaxina Retard Aurovitas Spain 150 mg cápsulas duras de liberación prolongada EFG

	Estija
	Venlafaxine Actavis

	Prancūzija
	Venlafaxine Actavis LP 37.5 mg, gélule á libération prolongée
Venlafaxine Actavis LP 75 mg, gélule á libération prolongée
Venlafaxine Actavis LP 150 mg, gélule á libération prolongée

	Suomija
	Venlafaxin ratiopharm

	Vengrija
	Venlafaxin Actavis 37,5 mg retard kemény kapszula
Venlafaxin Actavis 75 mg retard kemény kapszula
Venlafaxin Actavis 150 mg retard kemény kapszula

	Islandija
	Venlafaxin Actavis

	Italija
	Venlafaxina Actavis PTC

	Lietuva
	Venlafaxine Actavis 75 mg pailginto atpalaidavimo kietosios kapsulės


	Lenkija
	Efevelon SR

	Malta
	Efevelon XL

	Nyderlandai
	Venlafaxin Actavis XR 37,5 mg, capsule met verlengde afgifte hard
Venlafaxin Actavis XR 75 mg, capsule met verlengde afgifte hard
Venlafaxin Actavis XR 150 mg, capsule met verlengde afgifte hard

	Norvegija
	Venlafaxin Actavis

	Portugalija
	Venlafaxina Aurovitas

	Rumunija
	Venlafaxina Actavis 75 mg capsule cu eliberare prelungita
Venlafaxina Actavis 150 mg capsule cu eliberare prelungita

	Švedija
	Venlafaxin Actavis

	Slovėnija
	Venlafaksin Actavis 37,5 mg, trde kapsule s podaljšanim sprošcanjem, 
Venlafaksin Actavis 75 mg, trde kapsule s podaljšanim sprošcanjem, 
Venlafaksin Actavis 150 mg, trde kapsule s podaljšanim sprošcanjem

	Slovakija
	Venlafaxin Actavis 75 mg; Venlafaxin Actavis 150 mg

	Jungtinė Karalystė
	Politid XL 37,5 mg prolonged-release capsules, 
Politid XL 75 mg prolonged-release capsules, 
Politid XL 150 mg prolonged-release capsules




Šis pakuotės lapelis paskutinį kartą peržiūrėtas 2021-06-04.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt.

